৪০ আসনের এই রেস্তোরাঁ আদতে একটি অ্যাপার্টমেন্টের নীচতলার ঘরকে সাজিয়ে গুছিয়ে নেওয়া হয়েছে। কোনও গিমিক,মার্কেটিং স্ট্র্যাটেজি কিছু নেই। খাবারের অর্ডার নেওয়া, সার্ভ করা সব নিজের হাতেই করেন ঘটক। বলতে গেলে ঘরোয়া পরিবেশে নিজের হাতে রেঁধে বাঙালি পদ খাওয়ান বাসুদেব। দেওয়ালে পটচিত্র, ফুল আঁকা দেওয়াল,দরজা যে কারও নজর টানবে। গ্রাম থেকে পটচিত্র শিল্পী একজোড়া দম্পতিকে আনিয়ে দেওয়াল আঁকান তিনি। পুরনো দিনে গ্রামে বাঙালি বিয়ের নানা আচার, শিকার পর্ব, মিছিল, উদযাপন, পালকি চড়া, পাত পেড়ে খাওয়া, বনভোজন। তাছাড়া বিয়েতে বাড়ির উঠোনে লম্বা পাত পড়ত, তাতে পাত পেড়ে খাওয়া-এমন বাঙালি অনুষ্ঠানের নানা ছবি দেওয়াল জুড়ে। গোটা দেওয়ালে মাটির রঙ। ভারী কাঠের ডাইনিং টেবল-চেয়ারেও শিল্পের ছোঁয়া। বর্ধমানের কাঠের শিল্পীকে দিয়ে তৈরি সবকিছু। গেটের বাইরে তুলসিতলা রেস্তোরাঁয় বাঙালিয়ানার নতুন মাত্রা যোগ করেছে লোকাহারে।